ካብ ቀረባ ዓመታት ጀሚሩ፡ ኣብ ኢትዮጵያ ፖለቲካ፣ ዓሌትን ሃይማኖትን መሰረት ዝገበሩ መጥቃዕትታት እናወሰኹ እዮም መጺኦም። እታ ሃገር ኣብ 2018፡ ኣብ ዓለም እቲ ዝበዝሐ ቁጽሪ ውሽጣዊ ተመዛበልቲ ዘለውዋ ሃገር ምንባራ ይዝከር። ኣስታት 1.8 ሚልዮን ሰባት ካብ ቤት ንብረቶም ተመዛቢሎም እዮም። እዞም መጥቃዕትታት ድማ ዝያዳ ስልጣንን መሬትን ብዝጠልቡን፡ ጓኖት ኢሎም ንዝጽውዕዎም ሰባት ካብ ከባብታቶም ከርሕቑ ብዝደልዩን ጉጅለታት ከምዝፍጸሙ ይጥቀስ። ኣብዪ ኣሕመድ ነቲ መጥቃዕቲ “ዘሕዝን” ክብል ዝገለጾ ኮይኑ፡ ነቲ ጎንጺ ፍታሕ ንምግባር ናብ’ቲ ከባቢ ሓደ ሓይሊ ከምዝለኣኸ ኣፍሊጡ። ሃገራዊ ሚድያ ኢትዮጵያ፡ መንነት ብዛዕባ እቶም ብስርሒት ሰራዊት ኢትዮጵያ ተሃዲኖም ዝተቐትሉን ነቲ መጥቃዕቲ ፈጺሞም ዝተብሃሉን 42 ሰባት ኣይገለጸን። ቀስትታት ሓዊሱ ዝተፈላለዩ ኣጽዋራት ከምዝተትሓዙ ግን ገሊጹ። ካብቶም ኣብ ቀይዲ ዝወዓሉ ክልላዊ መራሕቲ ድማ፡ ሓደ ሚኒስተር ዴኤታ’ውን ከምዝርከቦም እቲ ሃገራዊ ቴሌቪዥን ሓቢሩ። ካብቶም ዝተኣሰሩ ገሊኦም ኣብ’ቲ ናይ ጸጥታ ቅልውላው “ኢድ ነይርዎም” ብዝብል ክኸውን ከሎ፡ ገሊኦም ድማ ‘ሓላፍነቶም ብግቡእ ኣይተዋጽኡን’ ብዝብል እዮም ተኣሲሰሮም ይብል እቲ ጸብጻብ። ኣብ’ቲ ብረቡዕ ዘጋጠመ መጥቃዕቲ እንታይ እዩ ኣጋጢሙ?
